Serena se breier sê sy het niks om te bewys nie | Netwerk24
Serena se breier sê sy het niks om te bewys nie
14 Januarie 2021 13:08
Patrick Mouratoglou, afrigter van Serena Williams, sê die Amerikaanse tennisster "het niks om te bewys nie" na aanleiding van 'n Roemeense miljardêr se kritiek jeens haar ouderdom en gewig.
Patrick Mouratoglou en Serena Williams op die oefenbaan. Foto: Getty Images
Ion Tiriac, eienaar van die Madrid-ope, is al lank een van die wenner van 23 Grand Slam-titels se grootste kritici.
Sy mees onlangse uitlatings op Roemeense televisie het groot ontsteltenis in die Williams-kamp veroorsaak, met haar man, Alexis Ohanian, wat Tiriac van rassisme en seksisme beskuldig het.
"Op hierdie ouderdom en met haar gewig beweeg sy nie meer so vrylik soos 15 jaar gelede nie," het Tiriac gesê.
"Serena was 'n uitstekende speler. As sy oor 'n bietjie ordentlikheid beskik, sou sy uittree."
Maar Mouratoglou het vir sy speler in die bres getree en sosiale media gebruik om Tiriac subtiel daaraan te herinner dat Williams steeds grense verskuif.
"Serena het vandag 'n jaar gelede 'n nuwe mylpaal bereik: Sy het haar eerste titel as 'n ma by die ASB Classic-toernooi in Auckland verower.
"Sy het op daardie stadium niks gehad om te bewys nie – maar sy het aan die wêreld bewys sy beskik steeds oor die vermoëns, ondanks die omstandighede en uitdagings.